ORI ผลประกอบการ H2/60 โตก้าวโดด แนะซื้อเป้าหมาย 16 บ.
ORI ผลประกอบการ H2/60 โตก้าวโดด แนะซื้อเป้า 16 บาท
16 ส.ค. 2560

บล.ฟินันเซีย ไซรัส ระบุในบทวิเคราะห์วันนี้(16ส.ค.) ว่า บริษัท ออริจิ้น พร็อพเพอร์ตี้ จำกัด (มหาชน) หรือ ORI  รายงานกำไรสุทธิ 238.7 ล้านบาทใน ไตรมาส2/60 +38.9% เทียบไตรมาสก่อนหน้า, +227.0% เทียบช่วงเดียวกันของปีก่อนดีกว่าเราคาดถึง 19% จากรายได้ที่ดีกว่าคาดและควบคุมต้นทุนและค่าใช้จ่ายได้ดีมาก
โดยรายได้โอนใน ไตรมาส2/60 มียอดสูงถึง 1.16 พันล้านบาท +34.6% เทียบไตรมาสก่อนหน้า, +146.7% เทียบช่วงเดียวกันของปีก่อนเพราะมีคอนโดใหม่ 3 แห่งที่เริ่มโอนในเดือน มี.ค. และ มิ.ย. อัตรากำไรขั้นต้นทำได้ถึง 46% สูงกว่าปกติที่ทำได้ประมาณ 44%
นอกจากนี้ ค่าใช้จ่ายขายและบริหารต่อรายได้ลดลงอย่างต่อเนื่องจาก 27% ใน 2Q16 เป็น 23% ใน 1Q17 และเหลือเพียง 21% ใน ไตรมาส2/60 ส่งผลให้อัตรากำไรสุทธิเพิ่มขึ้นเป็น 20.6% สูงกว่าปีก่อนๆที่ทำได้ 19%
สำหรับงวด 1H17 ORI สร้างรายได้ได้ 2.02 พันล้านบาท +104% เทียบช่วงเดียวกันของปีก่อนอัตรากำไรขั้นต้นขยับขึ้นเล็กน้อยเป็น 46% จาก 45% ใน 1H16 แต่สัดส่วนค่าใช้จ่ายขายและบริหารต่อรายได้ลดลงอย่างมาจาก 27% ใน 1H16 เหลือ 22% ใน 1H17 สะท้อนถึงประสิทธิภาพของค่าการตลาดที่บริษัทใช้ ส่งผลให้กำไรสุทธิงวด 1H17 โตก้าวกระโดถึง 154% เทียบช่วงเดียวกันของปีก่อนและอัตรากำไรสุทธิสูงถึง 20% จาก 16% ใน 1H16
แม้ว่ากำไรในครึ่งปีแรกจะคิดเป็นเพียง 25% ของประมาณการทั้งปี แต่ผลประกอบการ 2H17 จะโตก้าวโดดจากโครงการเดิมที่โอนต่อเนื่อง และคอนโด Park 24 ที่จะเริ่มโอน 3 พันล้านบาทใน 4Q17 และมีกำไรพิเศษราว 210-220 ล้านบาทจากการขายเงินลงทุนในบริษัทลูกเพื่อให้บริษัท Joint Venture (JV) ที่เป็นความร่วมมือระหว่าง ORI (51%) กับ Nomura Real Estate Development (NRED 49%) เข้ามาถือแทน (กำไรพิเศษดังกล่าวจะถูกหักล้างบางส่วนจากส่วนแบ่งผลขาดทุนของ JV) รวมถึงได้รับ Management fee จาก JV ในระหว่างที่กำลังพัฒนาโครงการร่วมกับ NRED ความร่วมมือกับ NRED จะทำให้ ORI เติบโตได้มากกว่าเดิมจากเปิดโครงการเชิงรุกมากขึ้น โดยโครงการแรกที่ทำภายใต้ JV จะสร้างเสร็จพร้อมโอนในปี 2019